
REFERAT 

privind aprobarea contribuţiei financiare a Consiliului Local Timişoara la bugetul de venituri şi cheltuieli al Asociaţiei pentru Managementul Energiei Timiş pe anul 2015
Prin H.C.L. nr. 103/30.03.2010 s-a aprobat asocierea Municipiului Timişoara, prin Consiliul Local al Municipiului  Timişoara pentru constituirea Asociaţie „Agenţia de Energie a Judeţului Timiş”.

Prin H.C.L. nr. 408/16.11.2010 s-a aprobat modificarea denumirii asociaţiei din „Agenţia de Energie a Judeţului Timiş” în „Asociaţia pentru Managementul Energiei Timiş”.

Asociaţia pentru Managementul Energiei Timiş a fost înfiinţată prin asocierea Consiliului Judeţean Timiş, Consiliului Local Timişoara, Universităţii Politehnica Timişoara, Federaţiei Asociaţiilor de Locatari Timiş, Camerei de Comerţ, Industrie şi Agricultură Timiş şi Colterm în urma câştigării unui contract de finanţare în cadrul Programului Intelligent Energy Europe, program Gestionat de Agenţia pentru Competitivitate şi Inovare a Comisiei Europene.
Contractul de finanţare presupune că prin derularea lui să fie facilitată implementarea conceptului de Comunitate Durabilă din punct de vedere Energetic la nivelul judeţului Timiş, proiect strategic care are în vedere că politica energetică a judeţului trebuie să fie capabilă să susţină o creştere economică durabilă, bazată pe armonizarea cerinţelor uniunii Europene cu privire la eficientizarea energetică.

Asociaţia pentru Managementul Energiei Timiş  este un organism calificat care îşi desfăşoară activitatea în interes comunitar ajutând autorităţile locale să elaboreze şi să implementeze proiecte cu finanţare nerambursabilă în domeniul energiei, să conceapă strategii energetice, contribuind la informarea asupra legislaţiei şi problemelor curente în domeniu, pentru a înţelege necesitatea îmbunătăţirii eficienţei energetice a clădirilor şi a instalaţiilor de producţie şi distribuţie a energiei în vederea utilizării raţionale a acesteia.
Prin adresa Asociaţiei pentru Managementul Energiei Timiş  înregistrată cu nr. RE2015-1687/11.08.2015:

· se comunică Hotărârea nr. 2/10.03.2015 cu privire la cuantumul cotizaţiilor membrilor, respectiv Hotărârea nr. 3/10.03.2015 privind valoarea contribuţiilor minime ale membrilor la bugetul de venituri şi cheltuieli al Asociaţie pentru anul 2015;

· se solicită plata contribuţiei Consiliului Local al Municipiului Timişoara la sustenabilitatea activităţilor Asociaţia pentru Managementul Energiei Timiş.

Aşadar pentru finanţarea activităţilor AMET pe anul 2015 contribuţia financiară minimă a Consiliului Local Timişoara la bugetul de venituri şi cheltuieli este în cuantum de 22.250 lei (contravaloarea a 5.000 euro, calculată la un curs mediu de 4.45 lei/euro).
Având în vedere cele arătate mai sus, precum şi Hotărârea Asociaţiei pentru Managementul Energiei Timiş nr. 3/10.03.2015 

PROPUNEM: 

Emiterea unei Hotărâri de Consiliul Local privind aprobarea contribuţiei financiare a Consiliului Local Timişoara pe anul 2015, la bugetul de venituri şi cheltuieli al Asociaţiei pentru Managementul Energiei Timiş, în cuantum de 22.250 lei (contravaloarea a 5.000 euro, calculată la un curs mediu de 4.45 lei/euro).

